Ai 3 di
Dicembar diviers centenârs di citadins a àn rispuindût al apel de
Euskal Konfederazioa di manifestâ a Baiona / Bayonne denant dal
Ufici public de lenghe basche par rivendicâ il dirit a vivi ad in
plen par euskara ancje intal Paîs Basc setentrionâl sot
aministrazion francese. L’Ufici, al è stât ricuardât, al è
l’unic imprest public a pro de lenghe basche metût sù dal stât
francês. Intant de manifestazion si à puartât la solidarietât
ancje a Seaska, la federazion des scuelis baschis pidimentade te sô
ativitât des politichis statâls, che e à in program une gnove
manifestazion di place ai 28 di Dicembar. Une buine gnove e rive
invezit dal grup Ospitalean Euskaraz che al à otignût di slargjâ
lis azions a pro de lenghe basche dentri dal ospedâl di Baiona.
Cussì, dopo vêi dât visibilitât al euskara te segnaletiche
interne, tal librut di presentazion e tal sît internet dal ospedâl,
cumò al à otignût che tai ambulatoris e sui cjamesots dal personâl
che al cognòs il basc e sedi une targute cu la scrite “Nahi baduzu
euskaraz” par invidâ cui che al vûl a fevelâ par euskara.
Font:
Le Journal du Pays Basque, 04/12/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fra_Latn